Nárazníková zóna OSN na Cypre

Nárazníková zóna OSN na Cypre ( alebo Zelená línia, ) je demilitarizovaná zóna oddeľujúca územie kontrolované Cyperskou republikou a Severocyperskou tureckou republikou. Túto zónu kontrolujú mierové sily OSN na Cypre UNFICYP (skratka – ). Táto mierová misia trvá od roku 1964 a tým je jednou z najstarších mierových misií OSN. Jej cieľom je udržiavať status quo vo vnútri nárazníkovej zóny, zabezpečiť dodržiavanie prímeria medzi znepriatelenými stranami, prispieť k obnove a udržaniu práva a poriadku na ostrove Cyprus a vykonávať humanitárne úlohy. Od roku 1974 zároveň aj separuje ozbrojené sily na ostrove. 
História.
Nezávislosť Cypru.
Až do roku 1960 spravovalo ostrov Cyprus Spojené kráľovstvo. V tomto roku po štvorročnom oslobodzovacom boji Cyprus získal nezávislosť a zmluvne bol vyhlásený republikou. Obe komunity obývajúce ostrov podpísali zmluvu a umožnili tak vznik Cyperskej republiky. Garantmi tejto zmluvy sa stali Grécko, Turecko a Spojené kráľovstvo. 
Zmena politickej situácie.
Za podpora gréckej junty bol v roku 1974 uskutočnený prevrat a ním bola zvrhnutá cyperská vláda aj s prezidentom Makariosom III. Táto politická situácia viedla k rozširovaniu nevraživosti medzi gréckou a tureckou komunitou. Následne došlo k dvojfázovej vojenskej invázii tureckých ozbrojených síl. Tie obsadili 37 % územia severnej časti ostrova. Preto je od augusta 1974 ostrov rozdelený na dve časti – časť ovládanú Cyperskou republikou a časť ovládanú Severocyperskou tureckou republikou (plus Suverénne základňové územia Akrotiri a Dekeleia patriace Spojenému kráľovstvu). Tieto časti oddeľuje Nárazníková zóna OSN. 
Nikózia.
Nárazníková zóna OSN pretína aj mesto Nikózia. Toto mesto je hlavným mestom aj Cyperskej republiky aj Severocyperskej tureckej republiky.
Slovenská účasť v UNFICYP.
Národná rada SR svojím uznesením č. 1372 z 10. mája 2001 vyslovila súhlas s vyslaním jednotky OS SR do misie UNFICYP. Prví príslušníci slovenských ozbrojených síl sem prišli v máji 2001. Velenie prevzali postupne v troch sektoroch od príslušníkov AUSHUNCON-u (rakúskych a maďarských ozbrojených síl). V júni 2001 sa uskutočnil oficiálny akt odovzdania sektoru 4 slovenskému veleniu a tak SLOVHUNCON (slovensko-maďarský kontingent) zodpovedá za tento tento sektor. Významnou je skutočnosť, že sa tak stalo po prvýkrát v histórii, čo OS SR prevzali velenie v niektorom zo sektorov misie.
Slovenskí príslušníci plnia úlohy v priestore operačnej zodpovednosti. Je teda cieľom zabrániť obnoveniu bojov medzi cyperskou gréckou a tureckou komunitou, zabezpečiť dodržiavanie prímeria medzi znepriatelenými stranami a prispieť k obnove a udržaniu práva a poriadku na ostrove. 
Strom pokoja.
Počas návštevy ministra zahraničných vecí a európskych záležitostí Slovenskej republiky na Cypre pri príležitosti 35. výročia dobrých služieb slovenskej diplomacie pri podpore bikomunitného dialógu grécko-cyperských a turecko-cyperských politických strán, bol 9. mája 2024 v nárazníkovej zóne OSN vysadený Strom pokoja. V prítomnosti približne 100 hostí (medzi nimi aj predsedníčky cyperského parlamentu Annity Demetriou) minister Juraj Blanár vysadil v nárazníkovej zóne pred hotelom Ledra Palace olivovník a odhalil pamätný pilier v rámci globálneho slovenského projektu „Strom pokoja". Symbolicky išlo v poradí o 35. Strom pokoja vo svete, ktorý je posolstvom mieru nielen dovnútra rozdeleného ostrova, ale všade tam, kde je dosiahnutie mieru potrebné. Podujatie „Strom pokoja“ iniciovalo Veľvyslanectvo SR, a na jeho cyperskej realizácii sa podieľali UNFICYP a Marek Sobola z občianskeho združenia Servare et Manere, ktoré projekt zastrešuje.